वर्ल्ड नंबर-1 खिलाड़ी ने नोवाक जोकोविच को हराया; बिग-4 की 20 साल लम्बी बादशाहत खत्म
Wimbledon 2023, Men's Singles Final Update; Carlos Alcaraz VS Novak Djokovic  टेनिस जगत को नया सितारा मिला। 20 साल के कार्लोस अल्कारेज ने रविवार देर रात विम्बलडन मेंस सिंगल्स फाइनल का खिताब जीता
टेनिस जगत को नया सितारा मिला। 20 साल के कार्लोस अल्कारेज ने रविवार देर रात विम्बलडन मेंस सिंगल्स फाइनल का खिताब जीता। उन्होंने 36 साल के नोवाक जोकोविच को 4 घंटे 42 मिनट तक चले मुकाबले में कड़ी मशक्कत के बाद 1-6, 7-6, 6-1, 3-6, 4-6 से हराया।
सर्बिया के जोकोविच 10 साल बाद विम्बलडन फाइनल हारे, वह 4 बार से लगातार खिताब जीत रहे थे। उन्हें आखिरी बार 2013 में ग्रेट ब्रिटेन के एंडी मरे ने फाइनल में हराया था।
वर्ल्ड नंबर-1 अल्कारेज ने वर्ल्ड नंबर-2 जोकोविच के लगातार 34 जीत के सिलसिले को भी तोड़ा। स्पेनिश युवा अल्कारेज का यह पहला विम्बलडन खिताब है, वह चैम्पियनशिप में अपना 12वां मैच ही खेल रहे थे। टेनिस में यह उनका दूसरा ग्रैंड स्लैम है, उन्होंने पिछले साल US ओपन जीता था।
20 साल की बादशाहत खत्म की
20 साल के अल्कारेज ने टेनिस में 20 साल लम्बी बिग-4 की बादशाहत खत्म की। वह 2003 के बाद बिग-4 के अलावा विम्बलडन जीतने वाले पहले खिलाड़ी बने। 2002 में ऑस्ट्रेलिया के लेटन हेविट ने विम्बलडन मेंस सिंगल्स का खिताब जीता था। 2003 से 2022 तक बिग-4 प्लेयर्स ही विम्बलडन जीत रहे थे। बिग-4 यानी नोवाक जोकोविच (23 ग्रैंड स्लैम), राफेल नडाल (22 ग्रैंड स्लैम), रोजर फेडरर (20 ग्रैंड स्लैम) और एंडी मरे (2 विम्बलडन) हैं।
ऐसे चला विम्बलडन का फाइनल …..
अल्कारेज बोले- जोकोविच मेरे आदर्श हैं और रहेंगे...
विम्बलडन चैम्पियन कार्लोस अल्कारेज ने कहा, 'मैं जब बच्चा था, जोकोविच का खेल देखकर ही मुझे टेनिस से प्यार हुआ। मैंने कई बार आपके स्टाइल में खेलने की प्रैक्टिस की है। आप मेरे आदर्श हैं और रहेंगे...'
'विम्बलडन जीतना मेरे लिए सपने के सच होने जैसा है। मैंने कभी नहीं सोचा था कि सिर्फ 20 साल की उम्र में विम्बलडन चैम्पियन बनूंगा। मुझे खुद पर गर्व है। मुझे ग्रास कोर्ट से अब प्यार हो गया। मैं बेशक वर्ल्ड नंबर-1 हूं, पर अभी बहुत छोटा हूं। मेरे खेल को लेकर सभी फैसले माता-पिता और कोच लेते हैं।'
जोकोविच बोले- यकीन नहीं हो रहा मैं हार गया
जोकोविक ने मैच के बाद कहा, 'मैंने इस कोर्ट पर कई मुकाबले जीते। यहां हारना मेरे लिए इमोशंस से भरा रहा, यकीन नहीं हो रहा मैं आज जीत नहीं पाया। अल्कारेज ने शानदार खेल दिखाया, वह जीत डिजर्व कर रहे थे। उन्होंने घास कोर्ट पर बहुत कम मैच खेले थे, मुझे लगा कि क्ले और हार्ड कोर्ट पर ही अल्कारेज अच्छा कर सकते हैं, लेकिन जिस तरह उन्होंने घास पर खेल दिखाया, बेहद शानदार था।'
फोटोज में देखें मैच के टॉप मोमेंट्स...
अल्कारेज ने ये रिकॉर्ड तोड़े 
अल्कारेज को मिले 24.49 करोड़ रुपए 
विम्बलडन में जेंटलमेंस सिंगल्स चैंपियन अल्कारेज और लेडीज सिंगल्स चैंपियन मार्केटा वोंद्रोसोवा को करीब 24.49 करोड़ रुपए मिले। रनर-अप जोकोविच को 12.25 करोड़ रुपए की प्राइज मनी दी गई। पिछले साल मेंस और विमेंस चैंपियन को करीब 20.85 करोड़ रुपए मिले थे।
2022 में पहला ग्रैंड स्लैम जीता, वर्ल्ड नंबर-1 भी बने
2022 अल्कारेज का साल रहा। वह ऑस्ट्रेलिया ओपन में पहली बार 31वीं वरीयता ले कर उतरे। वह तीसरे ही राउंड में हार गए, लेकिन मियामी, मैड्रिड, रियो और कोंडे गोडो ओपन मिलाकर 4 ATP खिताब जीते। इसी साल US ओपन फाइनल में उन्होंने वर्ल्ड नंबर-5 कास्पर रूड को 4-6, 6-2, 7-6, 6-3 के अंतर से हराया और अपना पहला ग्रैंड स्लैम जीता। साल का अंत उन्होंने वर्ल्ड नंबर-1 बनकर किया और 2023 में भी इसी फॉर्म को जारी रख अब विम्बलडन फाइनल भी जीता।
कौन हैं अल्कारेज? 
कार्लोस का जन्म 5 मई 2003 को स्पेन में हुआ। कार्लोस ने 4 साल की उम्र में ही टेनिस खेलना शुरू कर दिया था। इसकी प्रेरणा उन्हें अपने पिता कार्लोस अल्कारेज गोंजालेज से मिली जिनकी गिनती स्पेन के टॉप-40 टेनिस खिलाड़ियों में होती थी। अल्कारेज के कोच शीर्ष वरीयता प्राप्त पूर्व खिलाड़ी जुआन कार्लोस फेरेरो हैं। उनके मार्गदर्शन में ही कार्लोस ने 15 साल की उम्र में प्रोफेशनल टेनिस खेलना शुरू कर दिया।अल्कारेज टेनिस इतिहास के उन चुनिंदा खिलाड़ियों में से हैं जो अपने डेब्यू ग्रैंडस्लैम के पहले राउंड में नहीं हारे।
विमेस सिंगल्स में मार्केटा वोंद्रोसोवा जीतीं
चेक रिपब्लिक की गैरवरीय खिलाड़ी मार्केटा वोंद्रोसोवा ने टेनिस का सबसे पुराना टूर्नामेंट विम्बलडन का लेडीज सिंगल्स इवेंट जीता। वोंद्रोसोवा ने करियर का पहला ग्रैंडस्लैम टाइटल जीता। उन्होंने शनिवार शाम लेडीज सिंगल्स कैटेगरी के फाइनल मुकाबले में ट्यूनीशिया की ओन्स जेबुर को 6-4, 6-4 से हराया। पढ़े पूरी खबर
